Kitba ta' Alfred Consiglio Il-Lhud waslu fil-Brażil mill-Olanda, primarjament minn Amsterdam. Ħafna mill-qraba tagħhom kienu hemm, l-antenati tagħhom tkeċċew 'il barra minn Spanja u mill-Portugall mill-Inkwiżizzjoni minħabba li kienu Lhud. Minkejja li dawn għexu fil-paċi fil-kolonja Olandiża, Recife, għal 24 sena, ftehim ta' kapitulazzjoni fis-26 ta' Jannar 1654 tahom messaġġ ċar: il-Portugiżi, issa s-sidien tal-kolonja, tawhom tliet xhur biex jitilqu. Kull wieħed imwieled jew ikkonvertit Lhudi li jibqa' hemm ikun soġġett għal-liġijiet ħorox tal-Inkwiżizzjoni. Il-150 familja Lhudija ta' Recife, bl-affarijiet tagħhom, ġrew lejn il-port fi Frar biex jitilgħu fuq wieħed mis-16-il bastiment, li l-Portugiżi pprovdew lil-Lhud. Xi wħud irħewlha lejn l-Olanda, u rritornaw għand il-familji u l-ħbieb. Oħrajn salpaw lejn il-gżejjer tal-Karibew, il-Ġamajka, Barbados u Curaçao. Misruqin Wieħed mill-imriekeb, il-Valck, li fuqu kien hemm il-predikatur Kalvinist, Dominus Johannes Polhemius (1598-1676) u Kalvinisti oħrajn, kif ukoll Lhud, salpa lejn Martinique. Fi triqthom, maltempata qawwija ġiegħlet lill-bastiment jidħol f'port Ġamajkan, u nqabdu ostaġġi mill-Ispanjoli. Huma ma setgħux jiddefendu ruħhom kontra s-serq ta' flushom u ħwejjiġhom; dak li tħallielhom kien ilbies u għamara. L-Ispanjoli, li kienu għadhom jimxu mal-liġijiet tal-Inkwiżizzjoni, qiesu lill-Lhud bħala 'eretiċi' u ħallew biss 23: erba' rġiel, sitt nisa u 13-il tifel u tifla jitilqu mill-Ġamajka. Il-bastiment daħal fil-port ta' Cape St Anthony fil-Punent ta' Kuba. Il-kaptan ma riedx joħodhom aktar 'l hemm u l-Lhud sabu ruħhom mitluqin għal riħhom. Jacques de la Motte, il-kaptan tal-frejgata St Catrina, offrielhom vjaġġ. It-23 Lhudi kienu grati, u salpaw mill-ġdid lejn l-Atlantiku. F'Settembru 1654, il-bastiment St Catrina ankra fi New Amsterdam, il-belt ewlenija tal-kolonja Olandiża, New Netherlands. Il-Lhud kienu ħerqanin li jtemmu l-vjaġġ tagħhom. Iżda de la Motte ma ħallihomx jiżbarkaw qabel ma jħallsu 2,500 florin tal-vjaġġ. Misruqin minn flushom, ir-refugjati ma kellhom xejn. Il-kaptan ordna lin-nies tiegħu jaħtfu l-oġġetti ta' erba' Lhud, li kienu Abraham Israel, David Israel Faro, Judica Mercado u Rycke Nounes, u jbigħuhom bi rkant. Meta l-abitanti offrew biss 900 florin, u taw b'donazzjoni l-affarijiet lura lir-refuġjati, żewġ passiġġieri rġiel: David Faro u Mosè Lumbroso, intalbu jħallsu d-dejn u, billi ma kellhomx biex, intefgħu l-ħabs. Għajnuna għar-refuġjati Fortunatament, xi Lhud Olandiżi li kienu waslu fi New Amsterdam, għenuhom. Solomon Pieterson, merkant, sar l-avukat legali tagħhom, u Jacob Barsimson għenhom bi flus. Huma għenu lir-refuġjati jiksbu l-flus mingħand qrabathom fl-Olanda, li kienu investew fid-Dutch West Indies Company, li kellha influwenza fil-kolonja. Meta d-dejn tħallas, il-passiġġieri niżlu minn fuq il-St Catrina f'Ottubru, u sabu li l-belt kienet sa tkun lok għalihom biex ikomplu bix-xogħol tagħhom ta' negozjanti. Però, il-Gvernatur ta' New Netherlands, Peter Stuyvesant (1612-1672) ma rax l-affarijiet hekk; huwa ma ħax pjaċir li jilqa' fil-kolonja nies li ma kinux membri tal-fidi uffiċjali Olandiża: il-Protestantiżmu. Huwa għamel ħajjet ir-refuġjati diffiċli u ma ħallilhomx id-dritt li jaħdmu, ħelsien tal-kelma jew qima. Ir-refuġjati appellaw lid-Dutch West India Company, u din talbet lill-Gvernatur biex jibdel fehmtu. Kontra qalbu huwa ħalla lil-Lhud imexxu negozju u jixtru l-proprjetà. Minkejja s-sofferenzi, ir-refuġjati kienu l-ewwel li stabbilew għammar Lhudi li sar magħruf bħala New York City. Dawn, u dawk li ġew wara, żviluppaw komunitajiet Lhud f'Philadelphia, Newport u South Carolina. Miljuni ta' Amerikani Lhud illum jafu l-wirt tagħhom lil dawk ir-refuġjati li ħadd ma ried.